Segir son sinn hafa kastað gaskút inn um rúðuna og stungið manninn Móðir mannsins sem situr í varðhaldi á Spáni grunaður um að hafa banað sambýlismanni hennar segir soninn hafa brotið sér leið inn í íbúð þeirra og banað honum með endurteknum hnífsstungum . Hún gagnrýnir fréttaflutning á Íslandi og á Spáni af málinu . Svæðið í kringum Torrevieja hefur verið eftirsóttur staður meðal Íslendinga undanfarin ár . Kristjón Kormákur Guðjónsson Þriðjudagur 14. janúar 2020 Auglýsing Guðmundur Freyr Magnússon , sem er í haldi spænsku lögreglunnar í bænum Torrevieja á Spáni er sagður hafa brotið sér leið inn á heimili móður sinnar og banað þar sambýlismanni hennar með hnífi . Kristín Guðmundsdóttir , móðir Guðmundar , segir að harmleikurinn hafi átt sér stað á þriðja tímanum aðfaranótt sunnudags . Er Kristín afar ósátt við fréttaflutning spænska miðilsins Informacion . Bæði Morgunblaðið og Ríkissjónvarpið vitnuðu í Informacion . Í samtali við Fréttablaðið gagnrýnir Kristín frásögn Informacion og Morgunblaðið fyrir að leita ekki svara hjá henni áður en fréttin var birt á mbl.is . Informacion segir Guðmund hafa klifrað yfir vegg og komist inn á heimili Kristínar og sambýlismanns hennar . Komið hafi til átaka sem endað hafi með því að sambýlismaðurinn hafi fallið á rúðu og hún brotnað . Við það hafi hann hlotið fjölda áverka og látist . Þá segir Informacion að eftir rannsókn lögreglu sé vitnisburður Kristínar ekki talinn standast . Kristín segir Informacion fara með rangt mál . Sonur hennar hafi kastað 14 kílóa gaskút í gegn um rúðuna og síðan ruðst inn í húsið vopnaður hnífi og ýtt sambýlismanni hennar í gólfið og síðan lagt ítrekað til hans með vopninu . Það hafi orðið honum að bana . Að sögn Kristínar voru glerbrot á víð og dreif um íbúðina . Sambýlismaður hennar hafi skorist er hann reyndi að verjast Guðmundi . Kristín segir sambýlismann sinn hafa látist í fangi hennar . Kristín segir son hennar ekki hafa náð að flýja af vettvangi og verið handtekinn . Hún hrósar lögregluþjónunum sem komu fyrstir á vettvang . „ Einn þeirra tók utan um mig og hann grét með mér . Annar færði mér kex og kaffi . Þetta fékk mikið á þá , “ segir Kristín sem kveður sumt í málflutningi spænsku lögreglunnar fráleitt . „ Það áttu sér engin átök stað . Sonur minn hafði hann undir á skömmum tíma , “ segir Kristín . Skýrsla var tekin af henni í gær og hún á að mæta aftur klukkan tíu fyrir hádegi í dag . „ Við vorum í sambúð í tvö ár . Hann var yndislegur og góður maður , “ segir Kristín sem kveðst vart geta lýst sorginni sem hún glímir við . „ Hann átti systkini , börn og barnabörn sem ég finn svo mikið til með . “ Kristín segir Guðmund hafa áður ráðist á sambýlismanninn sem hafi fengið höfuðhögg og lagst inn á spítala . Þá hafi Guðmundur verið úrskurðaður í nálgunarbann . Árið 2007 var Guðmundur dæmdur í þriggja og hálfs árs fangelsi fyrir íkveikju . Þá hlaut hann fangelsisdóm í fyrra og beið afplánunar .